KOMISJONI TEATIS

Suunised liikmesriikidele seoses komisjoni rakendusmäärusega (EL) 2020/402, millega seatakse teatavate toodete ekspordi tingimuseks ekspordiloa esitamine ja mida on viimati muudetud komisjoni rakendusmäärusega (EL) 2020/426

(2020/C 91 I/02)

Osana vastusest koroonaviiruse põhjustatud epidemioloogilise kriisi puhkemisele avaldas komisjon 15. märtsil 2020 rakendusmääruse (EL) 2020/402 (1) (rakendusmäärus), mille kohaselt tuleb teatavate isikukaitsevahendite eksportimiseks esitada ekspordiluba.

19. märtsil 2020 võttis komisjon vastu rakendusmääruse muudatuse.

Kuna muudetud rakendusmäärusega kehtestatakse liikmesriikide pädevatele asutustele ja ettevõtjatele uued kohustused, mida kohaldatakse alates määruse avaldamise päevast, antakse välja käesolevad suunised, et abistada neid rakendamisprotsessis.

Käesolevad suunised ei ole õiguslikult siduvad ja on mõeldud üksnes teavitamiseks. Need ei asenda muudetud rakendusmäärust. Need ei piira määruse tõlgendamist Euroopa Kohtu poolt.

1. Menetlus

Komisjon võttis rakendusmääruse ja selle muudatuse vastu kiirmenetluse korras vastavalt Euroopa Parlamendi ja nõukogu määruse (EL) 2015/479 (ühiste ekspordieeskirjade kohta) (2) artiklile 5.

Määrus kehtib kuus nädalat, mille jooksul konsulteeritakse liikmesriikidega kaitsemeetmete komitees, et i) kinnitada lähenemisviis ja ii) otsustada, kas on vaja võtta asjakohaseid meetmeid järgmiseks ajavahemikuks.

2. Meetmete eesmärk

Nende meetmete võtmisel on peetud silmas suurenenud vajadust isikukaitsevahendite järele ja seda, et nõudlus nende toodete järele tulevikus tõenäoliselt märkimisväärselt suureneb ning mitmes ELi liikmesriigis on tekkimas nende toodete nappus.

Hoolimata asjaolust, et tootmise kasvu on soodustatud, ei ole liidu praegune tootmistase ja olemasolevad varud nõudluse rahuldamiseks piisavad. Meetmed on esmatähtsad seetõttu, et isikukaitsevahendeid võib piiranguteta eksportida mujale maailma, samas kui mõned kolmandad riigid on ametlikult või mitteametlikult otsustanud isikukaitsevahendite eksporti piirata. Mõned neist riikidest on ka liidu turu tavapärased tarnijad ja see avaldab kõnealusele turule täiendavat survet.

Isikukaitsevahendid on esmatähtis toode haiguse edasise leviku vältimiseks ja nakatunud patsiente ravivate meditsiinitöötajate tervise kaitsmiseks.

Seega on nende erakorraliste meetmete eesmärk parandada ja ära hoida kriitilist olukorda.

Samal ajal ei kavatse liit piirata eksporti rohkem, kui on absoluutselt vajalik, ning soovib ülemaailmse pandeemia olukorras järgida rahvusvahelise solidaarsuse põhimõtet. Seepärast võivad liikmesriigid anda ja peaksid andma ekspordilube muu hulgas rakendusmääruse artikli 2 lõikes 3 loetletud juhtudel, kuid ka juhul, kui kõnealune tarne ei ohusta isikukaitsevahenditega tegelikku varustamist liidus ja selle eesmärk on rahuldada põhjendatud ametlikku või kutsealast meditsiinilist kasutusvajadust kolmandas riigis.

Isikukaitsevahendite tarnimisega ELis seotud küsimustes võivad liikmesriigid pöörduda hädaolukordadele reageerimise koordineerimiskeskuse poole (3).

3. Seos liikmesriikide meetmetega (4)

Isikukaitsevahendite nappus viimastel päevadel on viinud selleni, et mõned liikmesriigid on võtnud teatavaid meetmeid riiklikul tasandil. Ühtse turu terviklikkuse säilitamine on üks eesmärke, mille poole komisjon praeguse kriisi ajal püüdleb, et ühiselt tõhustada reageerimist tervisekaitse probleemidele olukorras, kus isikukaitsevahendite varud on piiratud.

Rakendusmäärus võeti vastu mõttega, et liikmesriigid peaksid tühistama kõik ametlikult või mitteametlikult võetud piiravad riiklikud meetmed, mis on seotud kas ekspordiga kolmandatesse riikidesse või liikmesriikidevahelise kaubandusega ühtsel turul ja mis lähevad kaugemale meetmetest, mille eesmärk on tagada selliste vahendite kättesaadavus eeliskorras neile, kes neid kõige enam vajavad (nt haiglad, patsiendid, tervishoiutöötajad, elanikkonnakaitse asutused) (5).

4. Praktilised suunised

4.1. Asjaomased tooted

Ekspordiloa nõue puudutab tooteid, mis on loetletud rakendusmääruse I lisa veerus „Kirjeldus“.

Kõnealuses lisas kirjeldatakse üksikasjalikult haiglatele, patsientidele, asjaomastes sektorites töötavatele inimestele ja elanikkonnakaitse asutustele ettenähtud isikukaitsevahendeid, mille järele on liidus eluline vajadus.

Komisjon võib loetelu läbi vaadata, võttes arvesse nii uusi tõendeid varude nappuse kohta kui ka suurenenud tootmisvõimsust, mis võimaldab nappust leevendada. Sellisel juhul muudab komisjon rakendusmäärust või võtab vastu uue määruse.

Teave koroonaviiruse tõkestamiseks komisjoni poolt võetud meetmete hetkeseisu kohta on esitatud selleks ettenähtud veebisaidil: https://ec.europa.eu/info/live-work-travel-eu/health/coronavirus-response_et#latest. Seepärast palutakse liikmesriikide pädevatel asutustel ja ettevõtjatel seda veebilehte iga päev külastada.

Rakendusmäärust kohaldatakse olenemata sellest, kas asjaomane toode on pärit liidust või mitte.

4.2. Asjaomane tegevusala

Rakendusmäärust kohaldatakse kogu väljapoole liitu suunduva ekspordi suhtes.

See hõlmab kõiki ELi mittekuuluvaid riike, sealhulgas sooduspartnereid.

Pidades aga silmas siseturu tihedat integreeritust kõigi nelja Euroopa Vabakaubanduse Assotsiatsiooni (EFTA) liikmesriigiga, samuti tootmise väärtusahelate ja turustusvõrkude integreeritust samade riikidega, ei kohaldata rakendusmäärust nendesse nelja riiki toimuva ekspordi suhtes, mis jääb seega piiranguteta. Võttes arvesse aluslepingu II lisas loetletud ülemeremaade ja -territooriumide ning Fääri saarte erilist sõltuvust liikmesriikide suurlinnaalade tarneahelatest ning Andorra, San Marino ja Vatikani Linnriigi sõltuvust naaberliikmesriikide tarneahelatest, kehtib eelöeldu ka nende suhtes.

Rakendusmäärust ei kohaldata ELi liikmesriikide vahelise kaubanduse suhtes. Väljaastumislepingu artikli 127 lõike 3 kohaselt käsitatakse Suurbritannia ja Põhja-Iiri Ühendkuningriiki liikmesriigina, mitte kolmanda riigina.

Rakendusmäärust ei kohaldata rakendusmääruse I lisas määratletud isikukaitsevahendite liitu importimise suhtes. Impordi hõlbustamiseks ja viivituste vältimiseks on komisjon esitanud soovituse 2020/403 vastavushindamise ja turujärelevalve menetluste kohta COVID-19 kontekstis (6).

4.3. Taotluse esitamise kohustus

Eksportija peab esitama ekspordiloa taotluse.

Liikmesriigid määravad kindlaks taotlusvormi sisu. Vormis nõutav teave peaks võimaldama liikmesriigil anda välja ekspordiluba vastavalt rakendusmääruse II lisale. Kooskõlastatud lähenemisviisi edendamiseks on käesolevate suuniste I lisas näidisena esitatud võimalik taotlusvorm.

Liikmesriigid peaksid võimalikult palju võimaldama taotluse esitamist elektrooniliselt.

5. Liikmesriikide pädevad asutused

Taotlus esitatakse eksportija asukohaliikmesriigi pädevale asutusele.

Kui kaitsevahendid asuvad ühes või mitmes liikmesriigis, mis ei ole see liikmesriik, kus ekspordiloa taotlus esitati, tuleb see asjaolu taotluses ära märkida. Kui asukohti on mitu, tuleb märkida kõik asukohad.

Liikmesriike kutsutakse üles teatama Euroopa Komisjoni kaubanduse peadirektoraadile hiljemalt 2020. aasta 20. märtsi keskööks ekspordilubade väljaandmise eest vastutavate pädevate asutuste nimed ja kontaktandmed. Kõnealune teave avaldatakse kaubanduse peadirektoraadi veebisaidil (7). Teave tuleb saata elektrooniliselt punktis 6 osutatud eriotstarbelisele e-posti aadressile.

5.1. Taotluse hindamine pädevate asutuste poolt

Süsteem ei kujuta endast ekspordikeeldu. Sellegipoolest on kogu ekspordi jaoks, mis kuulub määrus kohaldamisalasse, vaja ekspordiluba.

Ekspordiloa andmise üle otsustamisel peavad liikmesriigid täitma rakendusakti eesmärki, s.t tagama liidu piisava varustatuse, et rahuldada elutähtsat nõudlust isikukaitsevahendite järele.

Teisisõnu võib ekspordiloa anda üksnes juhul, kui asjaomane tarne ei sea asjaomase liikmesriigi turul või mujal liidus määruse eesmärgi täitmisel ohtu isikukaitsevahendite kättesaadavust.

Selle üldise eesmärgi raames on pädevatel asutustel kaalutlusruum ning teatavate konkreetsete isikukaitsevahendite teatavate koguste eksporti võidakse lubada teatavatel asjaoludel, sõltuvalt liikmesriikide vajadustest.

Rakendusmääruse artikli 2 lõikes 3 on näitlik loetelu kaalutlustest, mida tuleb ekspordiloa väljaandmise üle otsustamisel vajaduse korral arvesse võtta.

Need kaalutlused käsitlevad muu hulgas tarnekohustuse täitmist liidu ja liikmesriikide ühishangete raames, Maailma Terviseorganisatsiooni (WHO) tegevuse toetamist, kriisiolukordadele ELi tasandil koordineeritud reageerimise toetamist, kolmandate riikide või rahvusvaheliste organisatsioonide abitaotlusi, sealhulgas vajadust erakorraliste tarnete järele, mida humanitaarabiga tegelevad valitsusvälised organisatsioonid või rahvusvahelised organisatsioonid vajavad oma operatsioonideks, et toimetada humanitaarabi kolmandatesse riikidesse.

Viimase eesmärk on tagada vajaduse korral võimalikult suures ulatuses isikukaitsevahendite kättesaadavus väljaspool liitu kolmandates riikides, kus võib mingil ajahetkel tekkida tungiv vajadus isikukaitsevahendite järele. Tegemist on rahvusvahelise solidaarsuse põhimõtte väljendusega nii üldiselt kui ka ülemaailmse pandeemia olukorras, mis mõjutab olukorda kogu maailmas. Samuti väljendab see asjaolu, et rahvusvaheline kaubandus võib kaasa aidata toodete kättesaadavuse parandamisele asukohast ja ajahetkest sõltumata.

Artikli 2 lõikes 3 esitatud loetelu ei ole ammendav ning liikmesriigid võivad arvesse võtta ka muid tegureid. Nagu eespool märgitud, peavad need siiski vastama rakendusmääruse üldisele eesmärgile.

Eelkõige peaksid liikmesriigid võtma arvesse asjaomaste toodete turgude integreerituse taset, mis on saavutatud lepingu või kokkuleppe alusel, millega luuakse vabakaubanduspiirkond kavandatava ekspordiriigiga. Oleks kahjulik katkestada nende lepingute või kokkulepete alusel juba loodud tihedalt integreeritud väärtusahelad ja turustusvõrgud, eelkõige naaberriikide ja naabruses asuvate majanduspiirkondade puhul. Seepärast kutsub komisjon liikmesriike tungivalt üles andma lube ulatuses, mis on vajalik selliste katkestuste ärahoidmiseks.

Muude asjaolude hulgas võiksid pädevad asutused arvesse võtta, kas vastav tarne tehakse selleks, et täita enne vaatlusalust perioodi võetud lepingulisi kohustusi. Kogu ELis koordineeritud lähenemisviisi tõhustamiseks võiksid liikmesriigid aluseks võtta eelmise kalendriaasta (st 2019). Liikmesriikidel on kohustus tagada, et nende täiendavate tegurite puhul võetakse esmalt arvesse ELi vajadusi, kui neid ei ole võimalik muul viisil rahuldada.

5.2. Asjaomased tähtajad

Liikmesriigid peavad ekspordiloa taotlused läbi vaatama 5 tööpäeva jooksul alates kuupäevast, mil pädevatele asutustele esitati kogu nõutav teave.

Nõuetekohaselt põhjendatud asjaoludel võib tähtaega täiendavalt 5 tööpäeva võrra pikendada.

Kui toode asub ühes või mitmes liikmesriigis, mis ei ole liikmesriik, kus ekspordiloa taotlus esitati, peaks liikmesriik, kellele taotlus esitati, viivitamata konsulteerima kõnealuse liikmesriigi või asjaomaste liikmesriikide pädevate asutustega ja esitama asjakohase teabe.

Konsulteeritavad asutused peavad 10 tööpäeva jooksul kirjalikult teatama kõigist vastuväidetest, mis neil võivad sellise loa andmise suhtes olla. Need vastuväited on siduvad liikmesriigile, kus taotlus esitatakse.

Samal ajal, võttes arvesse koroonaviiruse puhangust tulenevaid kiireloomulisi vajadusi, kutsutakse liikmesriike üles menetlema taotlusi võimalikult kiiresti ja kiiremini kui vastavalt 5 või 10 tööpäeva pikkune ettenähtud tähtaeg.

5.3. Ekspordiluba

Kui ekspordiluba ei anta, on eksport keelatud.

Koordineeritud lähenemisviisi tõhustamiseks kogu ELis on ekspordiloa vorm esitatud rakendusmääruse II lisas.

6. Teavitamine

Nende erakorraliste meetmete eesmärk on tagada piisav varustatuse tase kõigis liikmesriikides, sõltuvalt sellest, milliseid isikukaitsevahendeid nad vajavad.

Läbipaistva menetluse tagamiseks palutakse liikmesriikidel teatada komisjonile antud ja keeldutud lubadest elektrooniliselt, kasutades selleks II lisas esitatud vormi. Kõnealune teade tuleks esitada viivitamata niipea, kui otsus loa kohta on vastu võetud.

See teave tuleks edastada elektrooniliselt järgmisele eriotstarbelisele e-posti aadressile:

TRADE-EXPORTAUTHORISATIONPPE@ec.europa.eu

Eriotstarbelist e-posti aadressi tuleks kasutada ka kõigi küsimuste korral, mis on seotud kõnealuse süsteemi kohaldamisega.

Käesolevad suunised on dünaamiline dokument ja seda võidakse ajakohastada, kui komisjonile teatatakse uutest probleemidest või küsimustest.

(1) ELT L 77 I, 15.3.2020, lk 1.

(2) ELT L 83, 27.3.2015, lk 34.

(3) ECHO-ERCC@ec.europa.eu

(4) Komisjon andis 16. märtsil 2020 liikmesriikidele välja suunised, milles on sätestatud mitmed põhimõtted tõhusa piirihalduse tervikliku lähenemisviisi rakendamiseks, et kaitsta tervist, säilitades samal ajal ühtse turu terviklikkuse. Komisjoni suunised tervise kaitseks ning kaupade ja esmatähtsate teenuste kättesaadavuse tagamiseks ette nähtud piirihaldusmeetmete kohta, C(2020) 1753.

(5) Vt ka suunised riiklike meetmete kohta, mis on esitatud 13. märtsi 2020. aasta teatise „Euroopa koordineeritud majanduslikud meetmed COVID-19 puhangule reageerimiseks“ 2. lisas, COM(2020) 112 final.

(6) ELT L 79 I, 16.3.2020, lk 1.

(7) https://ec.europa.eu/trade/